ሰሞኑን እየጣለ ያለው የበልግ ዝናብ መጣሁ ብሎ ማስጠንቀቂያ ሳይሰጥ እየዘነበ ነበር። ዝግጅቱን የሚያሰናዱት የፍካት ሰርከስ ቡድን አባላት እና አስተባባሪዎች የሚጥለውን ካፊያ ተቋቁመው ትርኢቱ ወደሚታይበት ድንኳን ውስጥ እቃዎችን በማስገባት መሰናዷቸውን ቀጥለዋል። በግቢው ውስጥ ባሉ አነስተኛ ድንኳኖች ውስጥ ደግሞ በርካታ ታዳሚዎች ካፊያውን በመሸሽ ተጠልለዋል። ዝናቡ እስኪያቆም እና ዝግጅቱ እስኪጀምር ሁሉም በጉጉት ይጠብቃሉ። ብዙም ሳይቆይ የሚጥለው ዝናብ አቆመ። የበልግ ዝናብ በመሆኑም ወዲያው ብርሀን ፈነጠቀ። አስተናባሪዎቹም ሲጠበቅ የነበረውን የሰርከሰ ትርኢት መጀመሩን አበሰሩ። ሁሉም ሰው ወደ ትልቁ ድንኳን ገባ።
